Gasbottel ontplof in man se gesigFaan Schutte. Foto: Facebook Faan Schutte (63) het erge brandwonde in sy gesig, bolyf, bene, arms en hande opgedoen en moet deurentyd morfien kry om sy pyn te beheer. Carla, Faan se vrou, het aan Maroela Media gesê haar man het Maandagaand by ŉ goeie familievriend gekuier toe die ongeluk gebeur het. “Hulle het voor die gasverwarmer gesit en televisie kyk en so teen 22:00 het Faan opgestaan om huis toe te gaan,” het sy gesê. “Hy het aan sy vriend, Jan van der Merwe, gesê die gasbottel maak ŉ snaakse geluid en Jan het gesê hy moet die gas sommer net toedraai. Jan het solank vooruit gestap om al die hekke en deure oop te sluit, toe Faan die gasbottel toedraai. Die bottel het net skielik in sy gesig ontplof.” Volgens Carla het die reuse ontploffing veroorsaak dat ŉ ander gasbottel elders in die huis ook ontplof het en die huis het byna heeltemal afgebrand. Van der Merwe, wat ten tyde van die ontploffing reeds buite die huis gestaan het, het ongedeerd daarvan afgekom. Faan Schutte in die hospitaal. Foto: Facebook Carla het gesê dit is vir dokters moeilik om nou al te bepaal of Faan veloorplantings sal nodig hê, maar dit is ŉ sterk moontlikheid. “Dit was ŉ fratsongeluk en iets wat niemand kon voorsien het nie. En vir iemand soos hy wat so aktief en ŉ sportfanatikus is, is dit ŉ verskriklike ding om deur te gaan.” Faan het deeltyds as ŉ rugbyafrigter gewerk en rig nou voltyds skool- en universiteitspanne af.